钦定古今图书集成/明伦汇编/官常典/第754卷 > 高倬
## 钦定古今图书集成/明伦汇编/官常典/第754卷 > 高倬

按《明外史》本传：“倬，忠州人，天启五年进士。除德清知
县，调金华。崇祯四年，征授御史，镇守蓟镇。中官邓希
诏与总督曹文衡相讦奏，倬言文衡肮脏成性，必不
能仰鼻息于中官。希诏睚眦未忘，又何能化戈矛为
同气。封疆事重，宜撤希诏，安文衡心。若文衡果不足
用，亦宜速为更置，勿使中官参之。诸边镇臣如希诏
者不少。使人人效希诏，将督抚之展布益难。即诸边
督抚如文衡者亦不少。使人人效文衡，将边事之废
坏愈甚。惟圣明早计，毋以封疆为戏。”疏入，忤旨，贬一
秩视事。巡视草场失火，与给事中马思理、监督主事
王瀹初、江之远并褫职下吏。廷臣屡疏申救，俱不纳。
逾年热审，给事中吴甘来等复以为言，始释归。起上
林署丞，稍迁大理右寺副。十一年五月，火星逆行，诏
修省。倬以“近年刑狱滋繁，而法官务停阁。请敕诸司
克期奏报。大者一旬，小者五日。其奉旨覆谳者，或五
日三日，务俾积案尽疏，囹圄衰减。”帝为采纳。屡迁南
京太仆卿。太仆故驻滁州。倬以“大盗日扰江北，而滁
为南都西北门户。请即募州人为兵，俾保障乡土。”从
之。十六年二月擢右佥都御史，提督操江。其秋，帝欲
专任武臣。刘孔昭，汰操江文臣，召倬别用。未赴而京
师陷。福王立于南京，用为工部右侍郎。御用监内官
请给工料钱，置龙凤几榻诸器物，及宫殿陈设金玉
诸宝，计赀数十万。倬及尚书何应瑞力请裁省。光禄
寺请办御用器至一万五千七百有奇。倬又以为言。
皆不纳。明年二月由左侍郎拜刑部尚书。南京失守，
倬投缳死。是时大臣殉难者惟倬与张捷、杨维垣，而
庶僚则有黄端伯、刘成治、吴嘉引、龚廷祥，以及杂流
诸生陈于阶、吴可箕、黄金玺、陈士达之属。